Izvor: N1

Ministar obrane Damir Krstičević komentirao je u utorak objavu mailova upućenih iz američkog veleposlanstva u Ministarstvo obrane, u kojima američka strana upozorava da Izrael nije ishodio dozvolu za prodaju borbenih aviona od SAD-a, te da je moguće neće niti dobiti.

Krstičević je poručio kako je tijekom postupka nabave zrakoplova vođena intenzivna komunikacija, no bitno je da nijednim službenim dokumentom američka strana nije zabranila prodaju izraelskih zrakoplova Hrvatskoj.

"Tijekom postupka vođena je intenzivna komunikacija i bilo je puno elementa i pitanja koje smo rješavali u dogovoru s našim partnerima jer se radi o izrazito kompleksnom projektu. Zbog odgovornosti prema projektu odradili smo niz dodatnih konzultacija i sa američkom i izraelskom stranom. Stoga ne bih komentirao samo neke dijelove te komunikacije jer je pitanje bilo puno složenije", rekao je Krstičević.

Svi službeni dokumenti govore da je Država Izrael kao odabrani ponuditelj bila obvezna ishoditi odobrenje SAD-a, i na to se službeno obvezala prilikom prihvaćanja ponude kada je priložila i prethodno odobrenje.

Predstavnici Izraela su u Zagrebu jasno napomenuli da ne postoji odgovornost Hrvatske. Nikakva materijalna i nematerijalna šteta za Hrvatsku ne postoji, ističe ministar obrane.

"U ovako složenom procesu izmijenjeno je preko tisuću mailova, vođena je iznimno zahtjevna korespondencija na nekoliko razina, održano je niz konzultacija sa svim stranama. Naravno da je i problematika izdavanja TPT-a bila u fokusu", kaže Krstičević.

Ponovio je kako je bitno da nijednim službenim dokumentom američka strana nije zabranila prodaju izraelskih zrakoplova Hrvatskoj, nego im je izdala i službeno predodobrenje, koje je bilo nužno za valjanost izraelske ponude.

Na kritike iz oporbe Krstičević je uzvratio da njegovu ostavku traže oni koji su Hrvatsku doveli u probleme.

"SDP je bio na vlasti od 2011. do 2015. Imali su dovoljno vremena da sustavno riješe pitanje Hrvatskog ratnog zrakoplovstva. Ne samo da to nisu riješili, već su napravili remont zrakoplova u Ukrajini, to je loše učinjeno i potrošeni su novci hrvatskih poreznih obveznika", rekao je.

Zrakoplovi su iz Ukrajine trebali doći u letnom stanju, a nisu, već su došli u kamionima. Za razliku od njih ova Vlada se sustavno bavi pitanjem Hrvatskog ratnog zrakoplovstva.

"Svima njima poručujem da ću nastaviti jačati Hrvatsku vojsku i sigurnost svakog hrvatskog građanima, unatoč onima kojima jaka Hrvatska nije u interesu", kazao je Krstičević.

Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.